Seun al vir meer as 'n week weg | Netwerk24
Seun al vir meer as 'n week weg
Wesley Scoombie is vermis.
Die polisie in Ashton is op soek na 'n 11-jarige seun van Ashton nadat hy meer as 'n week gelede vermis geraak het.
Wesley Scoombie, 'n graad 4-leerder aan H. Venter Primêr, is volgens familie laas 26 Oktober gesien. Hy het 'n groen trui en bruin broek aangehad. Hy is 1,1 meter lank en het krul hare.
Volgens sy maatjies het hulle hom laas by die parkie in die dorp gesien. "Ons was op pad winkel toe, toe ons hom by die parkie naby Kekkel & Kraai saam met drie mans gesien het. Hulle het gesit en rook. Die een man het 'n Basil Read-baadjie en die ander een het 'n rooi trui aangehad. Dit was omstreeks 13:00 , want die mense het al uit die werk uit gekom," sê sy vriend.
"Hy het na my geroep, maar ek het gesê ons gaan by die winkel vir hom wag. Ná 'n paar minute het ons gaan kyk waar hy is, want hy het nie uitgekom nie, maar hy was nie meer daar nie."
AO Sylvester Joseph, Ashton-polisiewoordvoerder, het die voorval bevestig en sê enigeen met inligting oor waar Wesley kan wees of wat die polisie met die ondersoek kan help, word versoek om die Ashton-polisie by 023 615 8120 te skakel.